અમદાવાદ: નહેરુબ્રિજ પાસેના ગત ગુરુવાર સાંજના અરેરાટીભર્યા અકસ્માતમાં એએમટીએસ બસના ડ્રાઇવરની બ્રેક ફેલ થઇ હતી તેવા તંત્રના દાવાની સત્યતા સામે ગંભીર પ્રશ્નાર્થ સર્જાયો છે. ખુદ સ્ટેન્ડિંગ કમિટીના ચેરમેન પ્રવીણ પટેલે ડ્રાઇવરનો પગ ભૂલથી બ્રેકના બદલે એક્સીલેટર પર મુકાઇ ગયો હતો તેવું નિવેદન મીડિયા સમક્ષ આપ્યું છે તો બીજી તરફ એએમટીએસના સત્તાવાળાઓની પ્રારંભિક તપાસમાં અકસ્માતના અડધા કલાક પહેલાં પણ ડ્રાઇવરની બ્રેક ફેલની ફરિયાદ ન હતી તે બાબત પ્રકાશમાં આવી છે. સત્તાવાળાઓએ આરટીઓ અને ટ્રાફિક પોલીસના આજે આવનારા રિપોર્ટ બાદ પણ બ્રેક ફેલનું કોકડું ન ઉકલાય તો બસની કંપની ટાટાના નિષ્ણાતોની મદદ લેવાનો નિર્ણય કર્યો છે.